|  |  |
| --- | --- |
|  |  |
| Høringsnotat vedrørende Miljøstyrelsens vejledning om regulering af virksomheder ved ”transformationsområder”  |  |

**Baggrund:**

I 2017 blev der i planloven[[1]](#footnote-2) indført en ny bestemmelse vedrørende planlægning af ”transformationsområder”.

Jf. planlovens bemærkninger fra 2017 vedrørende ”transformationsområder” fremgår det at: *Som følge af stk. 3 [§ 15 a, stk. 3 i planloven] vil der ske en supplering af anvisningerne i et tillæg til Miljøstyrelsens vejledning om støj fra virksomheder, herunder fastsættelse af grænseværdier for støj, som skal være overholdt indendørs med åbne vinduer.*

Ved transformationsområder jf. planloven forstås arealer, der er belastet af støj fra eksisterende produktionsvirksomheder og er centralt beliggende i byen, og hvor der er særlige byudviklingsinteresser, jf. planlovens § 11 a, stk. 1, nr. 27. Der tillades jf. planloven, at planmyndigheden kan planlægge for boliger, hvor Miljøstyrelsens vejledende grænseværdier for støj fra virksomheder kan overskrides med 5 dB på facaden og udendørs opholdsarealer, der vender ud mod produktionsvirksomheden.

Bestemmelsen i planloven vedrørende ”transformationsområder” skal ses i sammenhæng med den generelle bestemmelse i planlovens § 15 a vedrørende planlægning i støjbelastede områder.

Dette tillæg til vejledningen fra Miljøstyrelsen vedrørende transformationsområder fastsætter dels grænseværdier for udendørs støj til brug for regulering af virksomheder jf. miljøbeskyttelsesloven og dels indendørs grænseværdier for støj, der alene er til brug for planlægning jf. planloven.

Formålet med vejledningen er ikke at vejlede generelt om virksomhedsregulering eller planlægning af transformationsområder. Her må henvises til de generelle vejledninger, som Miljøstyrelsen allerede har udgivet vedrørende virksomhedsregulering jf. miljøbeskyttelsesloven, der findes på Miljøstyrelsens og Referencelaboratoriets hjemmeside. Herudover henvises der for så vidt angår planlægning til Bolig- og Planstyrelsens vejledning om planlægning jf. planloven omkring produktionsvirksomheder og transformationsområder:

<https://mst.dk/luft-stoej/stoej/regler-love-og-direktiver-om-stoej/oversigt-over-vejledninger/><https://referencelaboratoriet.dk/information/orienteringer/>

<https://planinfo.erhvervsstyrelsen.dk/sites/default/files/media/publikation/vejledning_om_produktionsvirksomheder_i_kommune-_og_lokalplanlaegning.pdf>

Miljøstyrelsen har i form og omfang af vejledningen taget udgangspunkt i vejledningen fra 2007, <https://mst.dk/media/92644/Virksomhedsstoej%20-%20Tillaeg%20til%20vejledning_end.pdf>

som også omhandler en specifik undtagelsessituation jf. planloven.

**Vejledningen var i høring fra den 20. januar 2021 til den 3. marts 2021.**

Der er indkommet i alt 18 høringssvar.

En del af de indkomne høringssvar vedrører spørgsmål til emner, der har ophæng i planloven, som Miljøstyrelsen er ansvarlig myndighed for, og som det derfor heller ikke er formålet at afdække i denne vejledning. Her må henvises til planmyndigheden.

**Indkomne høringssvar fra:**

Kommunernes Landsforening (KL), SWECO, Bryggeriforeningen, Landbrug & Fødevarer, Ørsted,

Drivkraft Danmark, Københavns Lufthavn, Guldborgsund Kommune, Ankestyrelsen,

Konkurrence- og Forbrugerstyrelsen, Ringkøbing-Skjern Kommune, Dansk Industri (DI)

Odense Kommune, Klima- og Energiministeriet, Søfartsstyrelsen, Foreningen af Rådgivende Ingeniører, Arbejdstilsynet, AFYR

**Høringssvar fra KL,**

Kommunerne har brug for at blive vejledt i selve processen omkring godkendelse af boligbyggeri i transformationsområder, og i de afvejninger, tolkninger og proportionalitetsprincipielle

overvejelser man skal gøre i den forbindelse. KL ser derfor gerne vejledningen udbygget og en vejledning om sammenhængen mellem planlov og miljøbeskyttelseslov.

*Svar fra Miljøstyrelsen*

*Spørgsmål vedrørende godkendelse af boligprojekter i transformationsområder hører under planmyndigheden og ikke Miljøstyrelsen. Hovedformålet med denne vejledning fra Miljøstyrelsen er at fastsætte grænseværdier til brug for virksomhedsregulering og indendørs grænseværdier til brug for planlægning af boliger.*

*Bemærkningerne medfører ingen ændringer i udkastet til vejledning.*

**Høringssvar fra Bryggeriforeningen**

Det er uklart, om der vil ske en tilsvarende og parallel lempelse for virksomheders øvrige vilkår i transformationsområder, fx lugt og støv, til- og frakørsel etc.

*Svar fra Miljøstyrelsen:*

*Lempelsen gælder jf. planloven kun for støj og ikke anden forurening som f.eks. luft- og lugtforurening.*

*Dette præciseres i udkastet til vejledningen*

**Høringssvar fra KL**:

Nærværende udkast til vejledning bør således beskrive, hvordan reguleringen af støj fra produktionsvirksomheder skal være – enten indenfor eller stødende op til transformationsområder.

*Svar fra Miljøstyrelsen:*

*Grænseværdier for støj fra virksomheder indenfor transformationsområdet fremgår af udkastet til vejledning tabel 1. Der er i øvrigt ikke nogen ændringer vedrørende regulering af virksomheder i forhold til planlagt (og faktisk) anvendelse uden for transformationsområdet. Her må henvises til Miljøstyrelsens almindelige regler for virksomhedsregulering jf. godkendelsesbekendtgørelsen[[2]](#footnote-3) og Miljøstyrelsens vejledning om støj fra virksomheder (ekstern støj 1984)[[3]](#footnote-4) inklusive efterfølgende tillæg. Det er altså en forudsætning, at området er udpeget til et ”transformationsområde” og at såvel virksomhed som boliger ligger i dette udpegede område jf. planloven.*

*Miljøstyrelsen vil i vejledningen præcisere, hvilke regler der gælder for virksomheder, der ligger henholdsvis indenfor og uden for transformationsområder.*

**Høringssvar fra KL:**

KL spørger til, hvorledes regulering af virksomheder skal foregå, når kommunen specifikt udlægger nye kommuneplanrammer – f. eks til transformationsområder. KL henviser endvidere til nyere afgørelser vedr. fastsættelse af støjvilkår og forholdet til kommuneplanrammer i dels en sag fra Østre Landsret (om støj fra en skydebane) og dels omkring fastsættelse af støjvilkår ud fra kommuneplanrammer ved Shell raffinaderi i Fredericia.

KL anfører, at det ikke nævnes i udkastet til vejledningen, at der nu er to klare afgørelser (en landsretsdom og en efterfølgende afgørelse fra Miljø og Fødevareklagenævnet – dampgenindvindingen i Fredericia) som slår fast, at virksomhederne skal vurderes ud fra planlægningen og ikke kun ud fra opført bebyggelse. Det kan i flere tilfælde have væsentlig betydning for de krav, der stilles til virksomhederne og dermed afledt for den støj, der kan være i et transformationsområde.

*Svar Miljøstyrelsen:*

*Miljøstyrelsen er bekendt med de to afgørelser i Østre Landsret og Miljø- og Fødevareklagenævnet.*

*Af Miljøstyrelsens vejledning fra 2003 fremgår:*

*[Kommuneplanen gør det alene muligt, at kommunalbestyrelsen kan modsætte sig etablering af nye miljøbelastende virksomheder eller ændret anvendelse, som er i strid med kommuneplanens rammer. Desuden kan det afslås at meddele miljøgodkendelse til en ny virksomhed. Først når kommuneplanen er fulgt op af en lokalplan, som fastlægger specifikke bestemmelser for anvendelsen, kan den planlagte anvendelse lægges til grund, når der gives ny miljøgodkendelse eller tillæg til miljøgodkendelse til virksomheder i området eller umiddelbart op til det].*

*Miljøstyrelsen vurderer, at vejledningens tekst fra 2003 er i fuld overensstemmelse med landsretsdommen.*

*Miljøstyrelsen vurderer derfor ikke, at et udlæg af et transformationsområde i kommuneplanen umiddelbart har nogen betydning for miljøkravene jf. eksisterende virksomheder. Kun for anlæg af nye anlæg (eller udvidelse af eksisterende) kan disse afvises med ophæng i kommuneplanen. Dette er også i overensstemmelse med landsretsdommen.*

*Vedrørende Shell i Fredericia er der - så vidt Miljøstyrelsen er orienteret – en ny sag i klagenævnet vedrørende fastsættelse støjvilkår i sagen jf. kommuneplanrammer. Miljøstyrelsen afventer denne afgørelse og mener ikke der kan konkluderes, før denne er afgjort.*

*Bemærkningerne medfører ingen ændringer i udkastet til vejledning.*

**Høringssvar fra KL**

KL anfører desuden, at de to afgørelser [jf. ovenstående] klart slår fast, at virksomheder skal reguleres ud fra planlægningen og ikke kun ud fra opført bebyggelser.

*Svar fra Miljøstyrelsen:*

*Miljøstyrelsen kan oplyse, at dette allerede fremgår af Miljøstyrelsens vejledning om ekstern støj nr. 5 (1984). Det fremgår jf. Miljøstyrelsens vejledning fra 1984, at det som udgangspunkt er den planlagte anvendelse, der lægges til grund for støjregulering.*

*Bemærkningerne medfører ingen ændringer i udkastet til vejledning.*

**Høringssvar fra KL:**

Vi kan i et erhvervsområde have miljøgodkendte virksomheder med støjvilkår på 60 dB(A) i forhold til erhvervsområder og med støjvilkår rettet mod boligområder på 45 dB(A) i dagtimerne. Når en del af erhvervsområdet omlægges til transformationsområde for boliger, er spørgsmålet så, hvordan ændringen konkret påvirker reguleringen af de eksisterende virksomheder?

*Svar Miljøstyrelsen:*

*Hvis kommunen planlægger for boliger (støjfølsom anvendelse) i et område belastet af støj over de vejledende grænseværdier for støj, skal kommunen fortsat sikre, at kriterierne vedrørende planlovens § 15a er opfyldt. Regulering af virksomheder efterfølgende jf. miljøbeskyttelsesloven følger de almindelige regler, der fremgår af Miljøstyrelsens vejledninger for støj og godkendelse af virksomheder generelt. I forbindelse med transformationsområder vil der ved regulering af virksomheder skulle tillægges 5 dB jf. tabel 1 i udkastet til vejledningen – og virksomheden er dermed sikret mod skærpede krav.*

*Bemærkningerne medfører ingen ændringer i udkastet til vejledning.*

**Høringssvar fra KL, SWECO;**

I vejledningen savnes præcisering af problematikker, som kommunerne ofte står overfor i konkrete sager: Særligt om bygherre kan komme udenom at skulle overholde den indendørs støjgrænse (beregningen med åbne vinduer 0.35 m2) ved blot at sætte et ventilationssystem op og ikke lave oplukkelige vinduer i boligen?

*Svar Miljøstyrelsen:*

*Miljøstyrelsens vejledning om åbne vinduer fra 2007[[4]](#footnote-5) og Referencelaboratoriets Orientering nr. 46 ”Indendørs støjniveau med åbne vinduer” - lægges til grund ved afgørelser fra myndighederne. Der ændres ikke – med denne vejledning – på disse regler. Miljøstyrelsen er ved at udarbejde et oplæg til revision af referencelaboratoriets Orientering nr. 46 vedrørende indendørs støjniveau med åbne vinduer, og hvordan reglerne skal forstås. Miljøstyrelsen kan i øvrigt ikke svare på, om det generelt er muligt at etablere boliger, hvor vinduerne ikke kan åbnes, da det ligger uden for styrelsens ressort.*

*Bemærkningerne medfører ingen ændringer i udkastet til vejledning.*

**Høringssvar fra KL og Bryggeriforeningen, SWECO, Ringkøbing-Skjern Kommune, Odense Kommune:**

I Tabel 1 og 2 [i udkastet til vejledning] angives områdetyperne 4 og 5, Etageboligområder og Boligområder for åben og lav boligbebyggelse. I Miljøstyrelsens vejledning 5/1984: ”Ekstern støj fra virksomheder” nævnes flere områdetyper, bl.a. områdetype 3, Områder for blandet bolig- og erhvervsbebyggelse, centerområder (bykerne), som ikke fremgår af Tabel 1 og 2. Hvordan kan det være, at denne ikke er med i tabellerne? Hvis det skyldes, at disse områdetyper ikke må forekomme indenfor/tæt på transformationsområder, bør det begrundes i beskrivelsen af, hvad der er et transformationsområde.

Bryggeriforeningen spørger desuden om de ”lempede krav” også gælder for støv- og luftforurening

*Svar fra Miljøstyrelsen:*

*Det er planloven, der definerer, hvorledes et transformationsområde skal forstås, og en definition findes her. Reglerne i denne vejledning kan ikke benyttes, ved regulering af virksomheder i forhold til f.eks. ”blandede bolig og erhverv”. Her gælder de almindelige regler jf. Miljøstyrelsens vejledning om ekstern støj fra 1984. Planloven definerer også, at for transformationsområder gælder reguleringen kun støj og ikke anden forurening. Planloven definerer hvilke virksomheder, der kan få lempede grænseværdier.*

*Spørgsmålet vedrørende regulering af støv- og luftforurening behandles i Miljøstyrelsens øvrige vejledninger.*

**Høringssvar fra Københavns Lufthavn, Ørsted, KL, SWECO**: I vejledningen anføres, at det er den samlede facade, der skal udformes på en måde, som sikrer overholdelse af grænseværdierne for indendørs støj. Der mangler en definition på, hvad der forstås med den ”samlede facade”. Hvad med de tilfælde hvor boligen har flere facader eller har vinkelrette facader? Generelt mangler der beskrivelse af, hvordan de definerer nærmeste facade mod virksomheden. Vejledningen bør forholde sig til støjkrav for de forskellige facader.

KL foreslår, at en mere hensigtsmæssig løsning måske ville være at definere ”nærmeste facade” som facade + gavl, hvor en gavl maksimalt må være eksempelvis 15 m. Ved karréer defineres de første 15 m af facaderne ned af en gade som gavl.

*Svar Miljøstyrelsen:*

*Det er planloven, der definerer transformationsområdet herunder vurdering af den facade, der vender ud mod virksomheden. For nærmere definition af transformationsområder må henvises til planloven.*

*Det skal dog bemærkes, at i en reguleringssituation jf. miljøbeskyttelsesloven skal støjen ikke kun overholdes på facaden, men også på udendørs opholdsarealer og i skel, der vender ud mod virksomheden. Facadens placering i reguleringsøjemed jf. miljøbeskyttelsesloven er dermed irrelevant. Normalt vil sagsbehandlere vurdere, hvilke punkter – f.eks. i transformationsområdet - der er de mest støjbelastede. Det kan være facaden, skel eller udendørs opholdsarealer. Der kan i øvrigt henvises til Orientering fra Miljøstyrelsens Referencelaboratorium for støjmålinger nr. 43 for valg af måle- og beregningspositioner:* [*https://referencelaboratoriet.dk//wp-content/uploads/2011/01/rl3110-Orientering-nr-43.pdf*](https://referencelaboratoriet.dk//wp-content/uploads/2011/01/rl3110-Orientering-nr-43.pdf)

*Det er Miljøstyrelsens vurdering, at der i en reguleringssituation af virksomheder jf. miljøbeskyttelsesloven ikke vil være mulighed for at lægge de 5 dB ekstra til grund på gavlen, hvis denne ikke samtidig også er nærmeste facade.*

*Spørgsmål vedrørende refleksioner mellem bygninger og hvorledes dette skal håndteres i en reguleringssag jf. miljøbeskyttelsesloven fremgår af Miljøstyrelsens øvrige vejledninger og Referencelaboratoriets Orienteringer. Der er ikke ændret på disse regler jf. regulering af virksomheder i forhold til transformationsområder eller af andre plantyper jf. Miljøstyrelsens vejledning om støj fra virksomheder fra 1984 (ekstern støj fra virksomheder).*

*Dette fremgår af udkastet til vejledningen.*

**Høringssvar fra KL**

Af tabelteksten til Tabel 1 fremgår, at grænseværdien for støjens maksimalværdi udendørs gives et tillæg på 15 dB i forhold til de anførte støjbelastninger. Da maksimalværdien er en støjgrænse på niveau med de andre anførte støjgrænser i tabellen, bør grænseværdier for støjens maksimalværdi have sin egen tabel, svarende til ”vejledning om ekstern støj fra virksomheder 5/1984”.

*Svar fra Miljøstyrelsen:*

*Miljøstyrelsen vil se, om vejledningen kan præciseres på dette område.*

**Høringssvar fra KL og Drivkraft Danmark**

I forhold til støj på facaden er der uklarhed om, hvor støjen skal overholdes. KL kender til et eksempel på en konkret sag, hvor løsningen var et facadeværn på 1.55 meter. Støjen skal jf. reglerne måles i en højde på 1.5 meter. Det bør fremgå, om dette er en mulighed, samt begrundes hvorfor/hvorfor ikke.

*Svar fra Miljøstyrelsen:*

*Miljøstyrelsen kender ikke den konkrete sag. Jf. Miljøstyrelsens generelle vejledninger skal støjen overholdes i hele området –i skel, på facade (på hele facaden og ikke kun i 1,5 meters højde), samt på udendørs arealer. Det gælder også, hvis der planlægges for transformationsområder jf. den facade, der vender ud mod virksomheden. Der henvises til Miljøstyrelsens anvisninger for støjregulering af virksomheder – f.eks. Orientering nr. 40 fra Miljøstyrelsens Referencelaboratorium, hvoraf dette fremgår.*

**Høringssvar fra SWECO, Ørsted, AFRY**: Spørger om altaner og tagterrasser er omfattet af bestemmelsen om ”transformationsområder” og hvilken højde der skal måles i.

*Svar Miljøstyrelsen:*

*Spørgsmål om altaner og tagterrasser er omfattet af bestemmelsen om transformationsområder må besvares af planmyndigheden. Udgangspunktet i en reguleringssituation jf. miljøbeskyttelsesloven er dog, at støjen skal overholdes i hele området – både på facade, på altaner, i skel og udendørs opholdsarealer, som er vendt mod virksomheden. Det er kun områder, der umiddelbart er ikke-støjfølsomme, hvor støjen ikke skal vurderes – f.eks. interne veje og parkeringspladser i området. Spørgsmålet om hvilken højde, der konkret skal måles i, fremgår af Miljøstyrelsen almindelige vejledninger om støj fra virksomheder og ”Orienteringer fra Miljøstyrelsens referencelaboratorium[[5]](#footnote-6)”.*

*Bemærkningerne medfører ingen ændringer i udkastet til vejledning.*

**Høringssvar fra Landbrug og Fødevarer:**

Det er helt afgørende at få fastlagt, at etablering af en ny bolig - hvor borgerne skal tåle yderligere 5 dB – ikke medfører, at et område skifter karakter fra fx et industriområde til et boligområde eller et blandet bolig- og erhvervsområde. Hvis dette sker, vil virksomheden opleve meget væsentlige skærpelser i støjvilkårene, fordi der for disse områder gælder skærpede støjgrænser. Hermed vil formålet med ændringen – at virksomhederne ikke skal have strammet deres vilkår – forsvinde.

*Svar fra Miljøstyrelsen:*

*Det er formålet med denne vejledning, at grænseværdien for støj fra virksomheder i en reguleringssituation tildeles mulighed for 5 dB ekstra på facaden. Der er i planloven – og i de statslige interesser i kommuneplanlægningen - øget fokus på virksomhedernes drifts- og udviklingsforhold.*

**Høringssvar fra Københavns Lufthavn og Guldbordsund Kommune**:

Der spørges til en definitionen af ”produktionsvirksomheder”: Det er uklart, hvilke virksomheder, der er omfattet af begrebet ”produktionsvirksomheder” i planlovens § 11 a, stk. 12 – herunder hvordan støj beregnes i en planlægningssituation.

Der spørges også om, hvilke roller er tildelt hvem: Hvem skal stå for støjberegningerne og udgifterne i den forbindelse (bygherre, myndigheder, produktionsvirksomhederne), samt det efterfølgende tilsyn med overholdelse mv.?

Hvorledes skal kommunen i en kommuneplan udlægge områder, der ligger i ”første række mod produktionsvirksomhederne” og kunne redegøre for, at støjen på arealet ikke overskrider mere end 5 dB på den facade og udendørs opholdsarealer, der vender mod virksomheden, når der ikke foreligger konkrete projekter for byggeriet?

*Svar fra Miljøstyrelsen:*

*I forhold til transformationsområder fremgår begrebet ”produktionsvirksomheder” af planlovens bestemmelser og ikke af miljøbeskyttelsesloven. Det anbefales Københavns Lufthavn, at henvende sig til Bolig- Planstyrelsen for dennes vurdering af, om CPH er omfattet af planlovens regler om ”produktionsvirksomheder”. Af betænkningen til lovforslaget fremgår dog, at begrebet ”transformationsområde” kun benyttes til produktionsvirksomheder og specifikt ikke ved lufthavne.*

*Med hensyn til roller og støjberegninger er der ikke foretaget nogen ændringer jf. allerede gældende praksis og regelsæt (roller og støjberegninger), når der skal planlægges efter planlovens støjregler eller regulering af støj fra virksomheder jf. miljøbeskyttelsesloven. Normalt vil det være bygherre, der afholder udgifterne til støjberegninger i forbindelse med nye projekter. Med hensyn til beregningsmetoder for nye projekter findes disse i Miljøstyrelsens allerede gældende vejledninger.*

*Spørgsmålet er generelt og vedrører for så vidt ikke vejledningen om ”transformationsområder”.*

*Bemærkningerne medfører ingen ændringer i udkastet til vejledning.*

**Høringssvar fra Guldborgsund Kommune**

Har en lang række spørgsmål vedrørende Plandata.dk, omdannelses byområder til boligområder, udarbejdelse af kommuneplaner og kommuneplantillæg, støjafskærmning i en lokalplan.

*Svar fra Miljøstyrelsen:*

*Spørgsmålene vurderes at vedrøre planlægning jf. planloven. Miljøstyrelsen anbefaler derfor, at kommunen henvender sig til Bolig- og Planstyrelsen vedrørende spørgsmål om kommune- og lokalplanlægning.*

*Miljøstyrelsen er dog enig i Guldborgsund Kommunes betragtning om, at det er afgørende, at kommunernes plan- miljø- og byggeafdelinger arbejder tæt sammen, hvis der planlægges i områder tæt på støjende virksomheder, og hvis virksomhederne ikke efterfølgende skal få skærpede krav.*

*Bemærkningerne medfører ingen ændringer i udkastet til vejledning.*

**Høringssvar fra Guldborgsund Kommune:**

Badeværelser, bryggers, selvstændige køkkener o.l. er formentlig ikke opholdsrum. Hvordan er sove- og opholdsrum defineret? Det bliver svært, at ændre indretningen af boliger og de enkelte rums benyttelse efterfølgende samt den der tilhørende miljøtilsyn og regulering.

Så der skal vel stilles krav til boligindretning og undersøgelse ved ændring af boligindretning? Skal det være i byggetilladelsen eller lokalplanen?

*Svar fra Miljøstyrelsen:*

*Den indendørs indretning af boligen og de indendørs grænseværdier lægges ikke til grund for efterfølgende virksomhedsregulering jf. miljøbeskyttelsesloven – og dermed heller ikke tilsyn eller miljøregulering. De benyttes alene i planlægningssituationen jf. planloven. Teksten i vejledningen vedrørende indretning skal derfor alene opfattes som vejledende og som en hjælp til kommunernes planlæggere, til at sikre den mindst mulig støjbelastning af borgerne. Miljøstyrelsen kan derfor ikke svare på, hvilke krav, der kan/skal stilles, hvis der efterfølgende viser sig forhold, der ikke er i overensstemmelse med lokalplanens bestemmelser – eller hvordan de fysisk eller juridisk kan lovliggøres.*

*Spørgsmålet, vedrørende indendørs støjniveau og at det ikke lægges til grund i regulering af virksomheder, præciseres i vejledningen.*

**Høringssvar fra Odense Kommune**:

De mennesker, som bor i transformationsområder, skal kunne tåle et højere støjniveau fra virksomheder end boliger andre steder i byen.

*Svar fra Miljøstyrelsen:*

*Planloven definerer den støjbelastning, der skal tåles i transformationsområder, og som ligger 5 dB over Miljøstyrelsens vejledende grænseværdier.*

**Høringssvar fra Odense Kommune:**

Hvis man i forvejen har tildelt en virksomhed højere grænseværdier end de vejledende +5 dB i deres miljøgodkendelse. Hvad skal man gøre der?

*Svar fra Miljøstyrelsen:*

*De 5 dB ekstra gælder kun i planlægningssituationen jf. planloven – og ikke i en godkendelsessituation jf. miljøbeskyttelsesloven. Der er altså ikke mulighed for at give en virksomhed yderligere lempede vilkår, blot fordi der er etableret et transformationsområde i nærheden. De 5 dB ekstra på facaden af boligen fastsat i vejledningen skal blot sikre, at virksomheden ikke får skærpede krav i forbindelse med planlægningen af nyt boligbyggeri.*

*Miljøstyrelsen vil præcisere dette i vejledningen.*

COWI, SWECO, Ringkøbing-Skjern Kommune og Drivkraft Danmark har en række tekniske forslag til mindre præciseringer, som Miljøstyrelsen vil vurdere om kan ændres.

1. https://www.retsinformation.dk/eli/ft/201613L00121 [↑](#footnote-ref-2)
2. https://www.retsinformation.dk/eli/lta/2021/2080 [↑](#footnote-ref-3)
3. https://www2.mst.dk/Udgiv/publikationer/1984/87-503-5287-4/pdf/87-503-5287-4.pdf [↑](#footnote-ref-4)
4. https://mst.dk/media/92644/Virksomhedsstoej%20-%20Tillaeg%20til%20vejledning\_end.pdf [↑](#footnote-ref-5)
5. https://referencelaboratoriet.dk//wp-content/uploads/2011/01/rl3110-Orientering-nr-43.pdf [↑](#footnote-ref-6)